safouaneb/arywiki huggingface dataset:
ماداݣاسكار

ماداݣاسكار، رسميا لجمهورية د ماداݣاسكار (بلفرانساوية: République de Madagascar - بلملݣاشية: Repoblikan'i Madagasikara) هي بلاد ارخبيل ف لمحيط لهندي، جات تقريبا على 400 كم من لجنوب الشرقي د افريقيا. لبلاد فيها جزيرة كبيرة (رابع اكبر جزيرة ف لعالم) و بزاف د لجزر صغار. هي تاني اكبر بلاد ارخبيل ف لعالم من جيهة لمساحة، من مورا اندونيسيا. هادي 88 مليون عام، لجزر ديال ماداݣاسكار تفككو من شبه لقارة لهندية، اللي كانو طرف منها. من ديك الساعة و هاد لجزر معزولة ف لبحر، و هو اللّي خلا الطبيعة و النباتات اللي فيها يكونو عندهم شكل خاص. اول اتار ديال بنادم ف لمنطقة مسجلة من هادي 10. 000 عام. الناس اللي سكنو فيها مخلطين ما بين اللي جاو من اسيا و اللي جاو من الشرق د افريقا. ف لقرن 19، كانت لبلاد فيها مملكة موحدّة وب لمؤسسات ديالها. ف 1897 ستعمرات فرانسا لبلاد، و بقات فيها تال 1960، اللي هو لعام د لاستقلال د لجمهورية د ماداݣاسكار. تيسكنو ف ماداݣاسكار تقريبا 26. 2 مليون د الناس، و لعاصمة ديالها هي انطاناناريڤو. اللغات الرسمية د لبلاد هوما لملݣاشية و لفرانساوية، و لفلوس اللي كاتخدّم هي ارياري. كاين 18 اثنية و مجموعة عرقية ف لبلاد، متبعين يا اما الديانات لمحلية، يا اما لمسيحية، ولا تيخلطوهم بجوج. ماداݣاسكار داخلة مع بزاف د لمنضمات دولية بحال لامم لمتحدة و لاتحاد لافريقي و مجموعة التنمية د افريقيا لجنوبية، و لمنضمة لعالمية د لفرونكفونية.
ماسة

ماسة جماعة ترابية قروية كاينة في اقليم اشتوكة ايت باها، جهة سوس ماسة، ساكنين فيها 17527 نسمة، على حسب الاحصاء العام 2014.
مالاوي

مالاوي، رسميا لجمهورية د مالاوي (ب شيشيوا: Dziko la Malaŵi - بلينݣليزية: Republic of Malawi) هي بلاد ماكاطلش على لبحر جات ف لجنوب الشرقي د افريقيا. تاتحدّها زامبيا من الشمال، طنزانيا من الشمال الشرقي، و موزامبيق من الشرق و لجنوب و لغرب. السمية ديال لبلاد جاية من "ماراڤي"، اللي هي السمية د واحد الشعب قديم كان كيسكن ف لمنطقة. لبلاد كاتسمّا تا "لقلب الدافي ديال افريقيا"، حيت الناس ديالها معروفين بالضرافة ديالهم. ف لقرن لعاشر، سكنو الشعوب د لبانتو ف لبلاصة اللي فيها مالاوي دابا. ف 1891، ستعمراتهم بريطانيا و سمّات هاديك لارض "نياسالاند". ف 1953، دخلات هي و روديزيا (زامبيا و زيمبابوي) ف مستعمرة وحدا، اللي تفككات ف 1963. ف 1964 ستاقلات مالاوي رسميا. ف اللول كانت تابعة للملكة ايليزابيط، و لكن مورا عاماين ولاّت جمهورية. من 1970 ل 1994، كانت بلاد فيها حزب واحد، ولكن من بعد ولاو فيها بزاف د لاحزاب و نتيخابات ديموقراطية. مالاوي من اكتر لبلدان لفقيرة ف لعالم، و من لبلدان اللي فيها النسبة د السيدا طالعة. تيسكنو ف مالاوي تقريبا 19. 1 مليون د الناس، لعاصمة ديالها هي ليلونݣوي، و اكبر مدينة فيها هي بلونطاير. اللغات الرسمية د لبلاد هوما شيشيوا و لينݣليزية، و لفلوس اللي كاتخدّم هي كواشا. مالاوي داخلة مع بزاف د لمنضمات الدولية بحال لامم لمتحدة و لكومنويلت و لاتحاد لافريقي و مجموعة التنمية د جنوب افريقيا، و لمارشي لمجموع د شرق و جنوب افريقيا.
مالطا

مالطا، رسميا لجمهورية د مالطا (بلمالطية: Repubblika ta' Malta - بلينݣليزية: Republic of Malta) هي بلاد ارخبيل جات ف لجنوب د اوروپا، ف لبحر لبيض لمتوسط. اقرب لبلدان ليها هوما الطاليان (80 كم ف الشمال) و تونس (284 كم ف لغرب) و ليبيا (333 كم ف لجنوب). لمساحة د لبلاد هي 316 كم مربع، و هي عاشر اصغر بلاد ف لعالم من جيهة لمساحة. مالطا كانت مسكونة من لعوام 5900 قبل لميلاد، و دازو عليها بزاف د لحضارات منهم لفنيقيين و الرومان و لاغريق و لمسلمين و لفرانساويين و لبريطانيين. ف 1813، ولاّت مستعمرة ديال بريطانيا، اللي كانت تاتخدّمها ف لحروب، بحال ف لحرب لعالمية التانية. ستاقلات لبلاد ف 1964 و بقات تابعة للملكة ايليزابيط التانية، ولكن ف 1974 ولاّت جمهورية. من نهار ستاقلات، دخلات مالطا للامم لمتحدة و لكومنويلت، و ف 2004، دخلات ف لاتحاد لاوروپي. تايسكنو ف مالطا كتر من نص مليون د الناس، و لعاصمة ديالها هي ڤاليطا. اللغات الرسمية د لبلاد هوما لمالطية و لينݣليزية، و لاغلبية د السكان تيهضرو حتا الطاليانية، اللي كانت لغة رسمية تال 1934. لفلوس اللي كاتخدّم هي لاورو، و الديانة الرسمية هي لمسيحية. لاقتصاد د لبلاد تيضور على السياحة، حيت لجزر د مالطا معروفين بلجو ديالهم و لبحورا و التاريخ لقديم. السمية. لاصل ديال كلمة "مالطا" مامعروفش ب ليقين. كاينة فرضية بلي جات من ليونانية لبالية "ميلي"، لي كاتعني "لعسل" (نفس لكلمة جات منها نيت ب لفرانساوية). ليونانيين لقدام كانو كيسمّيو لڭزيرة "ميليطي" لي كاتعني "حلوّة بحال لعسل"، بسباب الشهرة ديالها ف لانتاج ديالو. الرومان كانو كيسمّيوها "ميليطا" و غالبا خداوها من ليونانية. فرضية خرة كاتڭول بلي جات من لفينيقية "ماليث" لي كاتعني "مرسى".
مالي

لجمهورية د مالي (ب لفرانساوية République du Mali) هي دولة ف لغرب د افريقيا ماكاطًلش على لبحر. تاتحدًها من الشمال لجزائر، من لغرب موريتانيا و السينيݣال، من الشرق النيجر، ومن لجنوب غينيا و بوركينا فاصو و كوط ديڤوار. لبلاصة اللي فيها مالي دابا كانت تابعة لتلاتة د لامبراطوريات افريقية، اللي هي لمملكة د غانا و لمملكة د مالي و لمملكة د صونݣاي. دخلات فرانسا للمنطقة فاللخر د لقرن 19، ودخلاتها مع لمستعمرات ديالها ف افريقيا جنوب الصحرا، اللي كانت مسمًياهم السودان لفرانساوي. ف 1959 ستاقلات مالي من فرانسا و تجمعات هي و السينيݣال فبلاد وحدا اللي كانت سميتها ليتيحاد د مالي، وكانت لعاصمة ديالو داكار. ف 1960، نساحبات السينيݣال من هاد ليتيحاد، و ولاًت مالي هي لجمهورية د مالي اللي كانعرفو دابا. تيسكنو فمالي 19. 3 مليون د الناس، و لعاصمة ديالها هي باماكو. اللغة الرسمية د مالي هي لفرانساوية، وعاد كاين لغات اللي كيهضروهوم بزاف د الناس فلبلاد بحال لبامبارا و لفولا. لعملة اللي كاتخدًم فلبلاد هي لفرنك لغرب افريقي. مالي فيها 8 د لمناطق كبار، اللي تاتوصل فالشمال للصحرا، و ف لجنوب ل لواد د النيجر و لواد د السينيݣال. ليقتيصاد د لبلاد تيرتاكز على لفلاحة و الصيادة د لحوت، وعاد كاين موارد طبيعية بحال الدهب و ليورانيوم و لملحة.
ماليزيا

ماليزيا (بلماليزية: Malaysia) هي بلاد جات ف لجنوب الشرقي د اسيا. لبلاد مقسومة على جوج طراف تيفرّق بيناتهم لبحر د الشينوا لجنوبي: شبه لجزيرة لماليزية، و بورنيو لماليزية (اللي معروفة بماليزيا الشرقية). ماليزيا تيحدّوها طايلاند و بروناي من الشمال، سنغافورة من لجنوب، اندونيسيا من لجنوب و الشرق، و لمحيط لهندي من لغرب. هي عندها حدود بحرية تا معا ڤييطنام و فيليپين. النضام د لحكيم د لبلاد هو ملكي فيديرالي دستوري، و فيها 13 لولاية، و 3 د لاقاليم فيديرالية. ماليزيا عندها تاريخ و مملكة قديمة، تستعمرات ف لقرن 18 من بريطانيا. نهار 11 غشت 1957 ستاقلات لبلاد، و دارت فيديرالية مع بورنيو، ساراواك و سنغافورة ف 1963. علاود لمشاكل لايديولوجية و لاقتصادية و الثقافية، طردات ماليزيا سنغافورة من لفيديرالية، و ولاّت بلاد مستاقلة نهار 9 غشت 1965. تيسكنو ف ماليزيا تقريبا 32. 7 مليون د الناس، و لعاصمة ديالها هي كوالا لامپور. اللغة الرسمية ديالها هي لماليزية، لفلوس اللي كاتخدّم هي الرينݣيت، و الدين الرسمي فيها هو لاسلام. ف اللخر د لقرن 20، تطور بزاف لاقتصاد د لبلاد، اللي كيركز على الصناعة و السياحة و لبحرية، و هو لاقتصاد رقم 33 ف لعالم. ماليزيا داخلة ف لامم لمتحدة و لكومنويلت و لجمعية د بلدان جنوب شرق اسيا و لقمة د شرق اسيا و منضمة التعاون لاسلامي.
مامفاكينش

مامفاكينش كان واحد السيت د لاعلام لمواطن ف لمغريب تاسس ف فبراير 2011 ف وقت الربيع الديموقراطي باش يتبًع لاحتجاجات د 20 فبراير. التاسيس. تاسس مامفاكيش ففبراير 2011 من مناضلين كانو باغين تكون فلمغريب منصة د الصحافة لمواطنة باش مايبقاش التهميش د لاصوات اللي تاتنتاقد. ملًي تاسسات، علنات مامفاكينش باللي كانت مستاقلة على اي هياة سياسية ولاحزب ولاتنظيم. لمشكل د لحضية. ف 2012، نشرات لمجلة لميريكانية فوريين پوليسي تحقيق على الحضية والتبرݣيݣ فانترنت. هضر ديك التقرير على لقرصنة اللي تدارت للحواسيب د شي اعضاء د مامفاكينش. كان تصيفط ليهم واحد لڤيروس اللي قرا لمييلات مابين الناس د مامفاكينش وتيسرق كلمات السًر ديالهم وتيحل لكاميرات ولميكروفونات ديالهم تاهوما. من مورا تحقيقات، تًلقا باللي لحكومة هي اللي كانت تادًير هاد التجسس عليهم.
مانݣا

لمانݣا (ب جّاپونية 漫画) هيّا سمية ديال واحد نوع د لحجايات لمصورين ف جّاپون لّي بدا ف لقرن تسعطاش، ؤ كاتّستعمل نفس سّمية حتا برا جّاپون علا نفس نوع د لقيصاص سوا كانت جاپونية ؤلا لا، بشرط تكون بنفس سّتيل. ف لّوغة جّاپونية كلمة "مانݣا" كتعني اي حجّايات مصورين كيفما كان سّتيل ديالهم. شّخص لّي كيرسم ؤ كيالف لقصة د مانݣا كيتسمّا مانݣاكا. كاتّعتابر لمانݣا واحد ضّاهرة جتماعية لي كتبقشش تقريبا فݣاع لمواضيع (تاريخ، سياسة، تبزنيس، فلسفة) ؤفيها بزاف ديال نّواع (رّومانسية، لمغامرات، لخيال لعلمي، تّكوميك، لفانطازيا، لخلعة، سپور، لهنطاي ؤ غيرهم). ؤ فيها نواع لݣاع لعمار (سوا صْغار ؤلا لكبار). يمكن لينا نعتابرو لمانݣا من انجح تجارب لعالمية ف ضّومين ديال لحجايات لمصورين لحقّاش كاين رّواج عليها ؤ كاتدخّل ف جّاپون فلوس بزاف. جّاپون ؤ فرانسا هما اكتر بلدان كايستهلكو لمانݣا. من بين لمانݣات لمعروفين بزاف ؤ لي عندهم لمحبين ف لعالم كولو:
مايكل فاراداي

مايكل فاراداي (ب لونݣلي : Michael Faraday؛ مزيود ف 22 شتنبر 1791، توفى ف 25 غشت 1867) هو عالم د لشيمي ؤ لفيزيك نݣليزي، كان من بين لي طورو لعلم د لمجال كهر-مغناطيسي ؤ كهر-كيميائي، كان اول واحد غا يكتاشف لبنزين، ؤ لقوانين د تحليل لكهربائي، ؤ لكاطود ؤ لانود، ؤ لقطبية، ؤ لايون. وخا ماقراش مايكل فاراداي لماط ف لمدرسة كان كيتقال عليه بلي كان عالم مجهد، حيت تصنف من اوعر لعولاما ف تاريخ. ف سيستيم د لعبرات دولي كنحسبو لقيمة د لكونديكتور ب لفاراد لي تسمات بسميتو. ؤ كاين تابت فاراداي لي حتا هو تسمى بسميتو لي كيساوي 96، 485 كولومب لي هي شارج د مول واحد د لاليكطرونات.
مجاط (إقليم شيشاوة)

مجاط جماعة ترابية قروية كاينة ف اقليم شيشاوة، جهة مراكش اسفي، ساكنين فيها 13249 واحد، على حسب لاحصاء لعام 2014.
مجي

مجي جماعة ترابية قروية كاينة ف اقليم الصويرة، جهة مراكش اسفي، ساكنين فيها 6750 واحد، على حسب لاحصاء لعام 2014.
محمد أبعمران

محمد ابعمران ؤلا بوتفوناست (ب لامازيغية : ⵎⵓⵃⴰⵎⵎⴻⴷ ⴰⴱⴰⵄⵎⵔⴰⵏ) تولد فـ1932 ؤ مات فـ20 فبراير 2020، كان ممتل و مغني مغريبي بتاشلحيت. حياتو. تزاد محمد ابعمران عام 1932 بدوار تيكيضا بايت رخا فسيدي افني. من صغرو كان تايغني وتيضحك وبدا ف لفن بالحلاقي ؤ من بعد بالسينما لامازيغية. تعرف بـ"بوتفوناست" من دور ديالو ف فيلم "ⴷⴷⴰ ⵃⵎⴰⴷ ⴱⵓⵜⴼⵓⵏⴰⵙⵜ" (كتنطق -دّا حماد بوتفوناست- ب دارجة : دا حماد مول لبقرة). ريپيرتوار. تعرف محمد ابعمران بفيلم "بوتفوناست" عام 1990 لي فيه 5 ديال الاجزاء واللي لعب البطولة فيه مع الحسين ابوركا. من بعد مثل فبزاف ديال الافلام و كان تيغني وتايدير حتا الاخراج.
محمد البريهي

محمد بن عبد السلام البريهي (تولد ف فاس ف 1850 - مات ف 1945) كان فنان ديال لموسيقى لاندلسية. اسس لجوق ديال لبريهي اللي كان هو لجوق الرسمي د لاذاعة و التلفزة المغربية. تسمًا الشارع اللي فيه لباطيما د التلفزة ف الرباط بشارع لبريهي، و دار التلفزة بدار لبريهي باش يعتارفو بالدور ديال هاد الفنان ف لموسيقا د لمغريب. حياتو. تولد محمد بن عبد السلام البريهي ف 1850 ف فاس فعائلة اصلها من لقبيلة د حميان فالنواحي د تازة. تعلم لموسيقا لاندلسية من صغرو مع بًاه عبد السلام البريهي، اللي كان فنان معروف و كان مع اللجنة ديال الشيوخ اللًي راجعو كنًاش الحايك ف 1882. تعلم محمد البريهي فدار الجامعي ودخل مع واحد لفرقة د لموسيقا، فين حفظ مزيان لقصايد، وولاً تيعرف يلعب مزيان للرباب. فوقت ليستعمار، غادي ياسس لجوق ديالو اللي تسمًا جوق البريهي، وغادي يتساراو لمغريب ويولًيو معروفين. محمد البريهي كان ضابط ݣاع النوبات ديال الالة ووثقها. تعلُمو على يديه بزاف د الموسيقيين لكبار بحال احمد الوكيلي وعبد الكريم الرايس.
محمد البوساتي

محمد البوساتي، خلاق ف لقنيطرة ف 1955، كوايري مغريبي كان كايلعب ف لمركز ديال قلب هجوم. لعب كورة بين 1972 و 1991 و دوز لمسيرة ديالو كاملة ف النادي القنيطري. لعب 23 ماتش مع لمنتخب لوطني لمغريبي، لّي ماركاهوم ف موسم 81–82. هو لّي عندو الرقم القياسي لاكثر عدد ديال الاهداف لي تسجلات ف موسم واحد ف البطولة الوطنية المغربية (25 هدف). حياتو من الصغر. محمد البوساتي تزاد ف قنيطرة ف عام الف وتسعمية وخمسة وخمسين. منين كان عندو عشر سنين، بدا كيلعب الكرة مع الفريق ديال الحومة ديالو. دار الفريق "الحياة الصغيرة" مع صحابو. كان خلال ماتش ضد فريق الشباب ديال الكاك اللي تعرفات فيه الجماهير على البوساتي. تميز بكونه احسن لاعب ف الماتش وخصوصا كلاعب هجوم، حيث سجل ثلاثة ديال الاهداف ضد الفريق اللي غادي يلعب فيه فالمستقبل، النادي القنيطري. المسار مع الاندية. نادي قنيطرة. بوساطي بدى مسيرتو فالكورة ف النادي القنيطري. اول ماتش لعبو مع الفريق كان ف1972 ضد الدار البيضا ديال الوداد البيضاوي. بسرعى ولا، رغم صغر سنو، "معشوق الجماهير" ديال القيترا، وبرز كمهاجم رائع. بوساطي خدا جائزة هذاف البطولة خلال المواسم ديال 80/81 و81/82. من الموسم ديال 80/81، بوساطي ولى الهدّاف ديما فال بطولة الوطنية. حط السجل مع 25 هدف، رغم انه ضيع ثمانية ماتشات فالالبوطولة بسبب الاصابة. الموهبة ديال بوسّاطي، والانضباط ديالو، والقوة الهجومية خلات الاندية الكبار فالمغرب وفالخارج يبغيوه، ولكن هو قال بان المسؤولين فالنادي هما اللي منعو مغادرتو. توصف كلاعب نموذج، معروف بلعبه الشريف. الحياة في وقت لاحق. من بعد ما تقاعد من الكرة، خدم البوساتي في لوطو ماء وكهرباء فالقنيطرة. حتى خدم فتدريب الفريق ديال الشبان فالنادي اللي لعب فيه قبل. فواحد اللقاء ف2012، قال لجريدة "Le Soir Échos" بلي من بعدما النادي بدا كيعرف المشاكل، هو رجع للخدمة القديمة ديالو حيت ما بقا عندو خدمة. احصاءات. الصعيد الدولي. بوساطي كان دار 10 ديال البيوت ف 21 ماتش مع لمنتخب الوطني المغربي فخلال مسيرتو اللي دامت 5 سنين.
محمد التيمومي

محمد التيمومي (خلاق ف رّباط ف 15 يناير 1960) كوايري مغربي كان كايلعب ف لوسط لهجومي و دّا لكورة دّهبية لافريقية ف 1985 و شارك مع لمنتخب لوطني لمغريبي ف كاس لعالم ف لمكسيك 86 لّي وصل فيها لمغريب للدور التاني و كان اول منتخب ف افريقيا كيحقق هاد لانجاز. التيمومي تربطات سميتو بزاف مع فريق لجيش لملكي لّي دا معاه كاس افريقيا د لاندية لبطلة ف 1985. لعب 78 ماتش معا لمنتخب د لمغريب ماركا فيهوم 13 بيت. ف 2006، عتابراتو لكونفيديرالية د لكورة لافريقية (لكاف) من بين احسن 200 لعاب افريقي ف 50 عام اللخرة. النشاة والبدايات. محمد التيمومي نشا في الرباط وسط اسرة محبة للرياضة. منذ الصغر كان مولعاً بكرة القدم وشارك في مباريات الاطفال والشباب بالمدارس والملاعب المحلية، حيث اكتشف المدربون موهبته الفنية والتكتيكية المبكرة. التحق بفريق الجيش الملكي المغربي، النادي الذي صقل فيه قدراته واكسبه الانضباط التكتيكي. تميز بقدرته على قراءة المباراة واتخاذ القرارات السريعة، والتحرك بدون كرة لخلق المساحات لزملائه، مما جعله لاعب وسط هجومي متكامل. هذه المرحلة كانت اساسية في بناء شخصيته الرياضية وتحضيره للظهور الدولي. المسار مع النادي الجيش الملكي. مسيرة التيمومي مع الجيش الملكي كانت مليئة بالانجازات. ساهم في الفوز بكاس افريقيا للاندية البطلة سنة 1985، وكان عنصراً محورياً في وسط الملعب بفضل دقته في التمريرات وصناعة الاهداف. كما ساهم في تصدر الدوري المغربي لمواسم متتالية. امتاز باسلوب متوازن بين الهجوم والدفاع، حيث كان يساند المهاجمين في الهجوم المرتد ويحمي خط الوسط عند فقدان الكرة. هذه الخبرات على مستوى النادي اعدته للظهور الدولي، حيث اكتسب القدرة على التعامل مع المباريات الكبرى والتكيف مع ضغط المباريات القارية. المسار مع المنتخب الوطني. التيمومي كان لاعباً اساسياً في المنتخب المغربي منذ اوائل الثمانينات. شارك في كاس افريقيا للامم 1984 و1986، وكاس العالم 1986 بالمكسيك. في كاس العالم، لعب جميع المباريات وساهم بشكل فعال في وصول المغرب الى الدور الثاني، وهو انجاز تاريخي للاندية الافريقية. كان يتميز بالرؤية التكتيكية، التمريرات الدقيقة، والتسديد من خارج منطقة الجزاء، كما لعب دور القائد داخل الملعب، موجهاً زملاءه في تشكيلات اللعب، مما ساعد المنتخب على تجاوز فرق اوروبية قوية. اسلوب اللعب والمهارات. اسلوب التيمومي كان يقوم على الدمج بين التقنية والذكاء التكتيكي. يتميز بقراءة المباراة قبل وقوعها، التحرك دون كرة، وتمرير الكرات الحاسمة للمهاجمين. يمكنه اللعب كلاعب وسط هجومي او دعم المهاجمين في الهجوم المرتد. لديه قدرة ممتازة على التسديد من بعيد وصناعة الفرص، مما جعله رمزاً في الوسط الهجومي واحد افضل اللاعبين المغاربة في عصره. المسيرة بعد الاعتزال. بعد الاعتزال، التيمومي انخرط في تدريب الشباب، وتنظيم بطولات محلية لتطوير مهارات اللاعبين الناشئين، كما قدم استشارات للفرق المغربية حول الاداء التكتيكي، وشارك في برامج تعليمية لتعزيز الانضباط والعمل الجماعي، ليصبح قدوة للاجيال الصاعدة.
محمد بن سعيد آيت إيدر

محمد بن سعيد ايت ايدًر (تولد ف 1 يوليوز 1925 ف دوار تيمنصورت، شتوكة ايت باها، توفى ف 6 فبراير 2024 ف الرباط) هو سياسي ومناضل مغريبي. تيتعتابر رمز من الرموز د ليسار د لمغريب. حياتو. تولد محمد بن سعيد ايت ايدر ف 1925 ف دوار تين منصور ف اشتوكة ايت باها فسوس. قرا ف اللول تما، ومن بعد مشا يكمل فمراكش، وتما فين تعرًف على النضال لوطني ضد ليستيعمار وتلاقا ناس بحال عبد الله براهيم و لمهدي بنبركة. ف 1951، شارك ف مظاهرة ضد لاستعمار وتسجن 3 شهور. بدا ايت ايدر لعمل لمسلًح ف لخمسينات، وهو من لمؤسسين د جيش التحرير. كان هو الشاف ديال جيش التحرير ف جنوب لمغريب، واللي بقا مكمًل واخا جا لاستقلال، اللي كان تيسمًيه ايت ايدر "استقلال ناقص". ف 1958 تحالفات الدولة مع فرانسا وصبانيا باش يحاربو جيش التحرير وهرًسوه ف واحد لعملية سمًاوها "عملية الشطابة - operation écouvillon". من بعد ماتحل جيش التحرير، بقا ينسعيد تيعارض النظام، وتحكم عليه ب الاعدام ف 1963. قبل ما يتقبط هرب للجزائر، ومن بعد مشا ل فرانسا ودخل مع لمنظمة ديال 23 مارس. رجع بنسعيد للمغرب فاللول د التمانينات و اسس لحزب د "منظمة العمل الديموقراطي الشعبي" ف 1983. ودخل ب لحزب ديالو ل لبرلمان من 1984 تال 2007. ف 2005، كان من لمؤسسين ديال لحزب ليشتيراكي لموحًد، اللي جمع بزاف د لاحزاب ليسارية الصغيرة ف لمغريب. كتابو. ف 2001، خرًج بنسعيد ايت ايدر كتاب سميتو "صفحات من ملحمة جيش التحرير بالجنوب المغربي"، اللي هضر فيه على التاريخ ديال جيش التحرير ف سوس ولجنوب د لمغريب.
محمد السادس

محمد بن لحسن ؤلا محمد سادس (ب لامازيغية : ⵎⵓⵃⵎⵎⴰⴷ ⵡⵉⵙ ⵙⴹⵉⵚ) هو لماليك ديال لمغريب، تزاد ف 21 غشت 1963، هو لماليك تلاتة و عشرين من سلالة د لعلويين لفيلاليين. تبايع نهار جمعة 23 يوليوز 1999 مورا لوفاة ديال بّاه لماليك لحسن التاني. تولد ف رباط باش يكون هو لكبير من ولاد لحسن التاني دّكورا من مرتو لطيفة حمو. بدا التعليم ديالو منين كانت عندو ربع سنين ف لكتاب القراني تاع لقصر لملكي و كملها ف لخاريج حتا شد شهادة الدكتورا ف لحقوق مع مرتبة الشرف من جامعة (نيس صوفيا انتيبوليس) لفرانساوية. لملك محمد السادس كينتامي ل السلالة العلوية لي تاترجع ف نّسب للحسن بن علي، و لي تتحكم لمغريب من عام 1666 و تيتلقب لحاكم منهم ب "امير لمومنين". و تيتعتابر من اقدم زّوعاما لعرب ف لحكم لي باقين حيين. تيسبقو ف لاقدمية لملك عبدالله التاني بن لحسين ملك لاردن و لملك حمد بن عيسى ال خليفة ملك لبحرين. دراسة تنشرات ف عام 2009 تدكر فيها بلي محمد السادس من بين اكتر خمسين شخصية اسلامية عندهم تاتير ف لعالم. صدر لملك محمد السادس كتاب و بزاف ت لمقالات، و تيتقن لعربية و لفرانساوية و الصبليونية و نّݣليزية.
محمد بنعمر الزياني

محمد بنعمر الزياني (تولد ف 1938 ف الرباط) مغني مغريبي ف لفن ديال لعيطة. تيتسمًا دجيمي هاندريكس ديال لكامانجة، حيت تيعرفها مزيان و تيبدع ف الجرًة اللي تيدير. حياتو. تولد محمد بنعمر الزياني ف 1938 فالرباط ولاصل د عائلتو من لقبيلة د ولاد زيان ف الشاوية. ملًي كان صغير، كان مولوع ببزاف د لانواع د لموسيقا بحال لملحون و لاندلسي و لغرناطي، و كان تيمشي بزاف للقهوة د لبارودي ف سلا، و تعرف فيها على بزاف د لمغنيين بحال المعطي بنقاسم، احمد البيضاوي، احمد الغرباوي و اسماعيل احمد. خدم الزياني موظف ف لولاية د الرباط، و موراها ترجمان ف الرماني مابين 1958 و 1959. من بعد خدم ف مكتب الصرف ف 1961. ف 1964، حتارف لموسيقا و من دبك الساعة و هو خدام مغني. داز بزاف د لمرًات ف السهرات د التلفازة و شارك ف بزاف د لمهرجانات ف لمغريب و تا ف لخاريج. لاغاني ديالو. محمد بنعمر الزياني عندو بزاف د لاغاني اللي معروفة ف لمغريب، منها:
محمد جلول

محمد جلول البطيوي (ب لامازيغية: ⵎⵓⵃⵎⵎⴷ ⵊⵍⵍⵓⵍ) (تولد ف 1971) هو استاذ وناشط سياسي مغريبي من الريف. تعتاقل ف 2012 من مورا لاحدات د بني بوعياش و تحكم عليه ب 5 سنين بتهمة "التحريض على التمرد و التجمهر و لعنف ضد لقوات لعمومية". نيشان مور ماخرج من لحبس ف 2017، دخل جلول معا لحراك د الريف و ولا واحد من الناشطين فيه. نهار 27 ماي 2017، و غي شهر و نص مورما خرج من لحبس، تعتقال جلول عاود وموراها تحكم عليه ب 10 سنين د لحبس.
محمد رويشة

محمد لهواري، لمعروف بمحمد رويشة (مزيود ف 1950 ف مريرت - 17 يناير 2012) هو واحد من بين عمالقة لفن لامازيغي من لاطلس لمتوسط تيغني ب ثمازيغت و الداريجا وكيخدًم الالة د لوتار لي تاهي جاية من لاطلس. تولد محمد لهواري عام 1950 ف مريرت فجوايه ديال خنيفرة. خدا سميت رويشة حيث ملي كان صغير وتيجيه الجوع كان تيمشي عند مًو وتيقوليها "روي شًا"، لي تاتعني بثمازيغت ديال لاطلاس: خلط شي حاجة. رويشة كان فنان معروف ف لمغريب كامل و غنا ف لمغريب و ف لخاريج فبزاف د المناسبات. سجّل اول ؤغنية ديالو ف لاداعة د رّباط فاش كان عندو 14 عام لعنوان ديالها "بيبي ؤسݣوي". طلعات شّهرة ديالو بزاف من سّبعينات ؤ تّمانينات ديال لقرن لعشرين، سيرتو معا لنتيشار ديال طّيكنولوجيا د تّورن ديسك. لاغاني ديالو. محمد رويشة عندو بزاف د الاغاني معروفة بحال:
محمد زفزاف

محمد زفزاف (خلاق ف سوق لاربع لغرب ف 1945 و مات ف الدار لبيضا ف 13 جويي 2001) كاتب قصة قصيرة و روايات مغريبي. هو من اهم لكتاب و رّوائيين لمغاربة ف لقرن لعشرين و مشهور بزاف ف لعالم لعربي و ترجمات رّوايات ديالو ل بزاف د لوغات. رّوايات و لقصص د زفزاف كاتميز ب بلي كاتضور ف لمغريب لمنسي (لهامشي) و شخصيات كايكونو ناس مقودة عليهوم و مقصيين من لمجتمع. لعالم رّوائي ديال زفزاف واخا كايدور ف سياقات قاصحة غي هوا عامرا ب لانسانية و شّاعرية، و زيد على هادشي بلي لادب ديالو كايعكس ب واقعية كبيرا تّغيرات لجتيماعية و لمشاكيل ديال لمغريب ف نّص تّاني د لقرن لعشرين. زفزاف كايسميو نّقاد لعرب ب "شاعر رّواية لمغريبية". صدرات وزارة تقافة لاعماية لخدمة لكاملة ديالو ف مجموعة (لقصصية و رّوائية) و كل تلت سنين كاينا جائزة عالمية ب سميتو، كاتعطا ف مهرجان ازايلا، و كان اول واحد دّاها هوا رّوائي سّوداني الطيب صالح.
محمد شكري

محمد شكري (خلاق ف ايت شيݣر، نّاظور ف 15 يوليوز 1935 و مات ف طانجا ف 15 نونبر 2003) كاتب و روائي امازيغي مغريبي. كايتعتابر من اشهر و انجح لكتاب لمغاربا على لمستوى لعالمي ب حيت ترجمات لكتوبا ديالو ل كتر من 20 لوغة. اهم كتوبا ديالو هوما سّيرة داتية ديالو لّي كتبها ف 3 د رّوايات: "الخبز الحافي"، "زمن الاخطاء" و "وجوه". شكري كاينتامي ل تيار ادب لهامش، لّي هو من رّموز ديالو معا محمد زفزاف، هاد سّتيل لّي ميز لادب لمغريبي نطيلاقا من سّبعينات لقرن لعشرين. لكتابة ديال شكري كاتميز ب لواقعية ديالها و لجراة ديالها من حيت لّوغة ديالها و عرض لحميمية ديال لعوالم لهامشية لّي كاتدور فيها لاحداث. شكري من رموز تيار "رواة طنجة"، هاد لمدينة لّي حاضرة ب قوة ف لكتوبة ديالو ب لاماكن ديالها و شّخصيات لّي ميزات سّاحة لادبية ديالها. شكري كتب كتوبة خرين مهمين من غير رّوايات خصوصا ف نّقد لادبي حول تصورو ل لادب و تّوتيق ديالو ل تّجارب لحياتية و لادبية ديال شخصيات لّي ماركات حياتو لادبية ف طنجة خصوصا پول بولز و جان جيني.
محمد مغني

محمد مغني (بلامازيغية ⵎⵓⵃⴰⵎⴻⴷ ⵎⵖⵏⵉ) هو مغني مغريبي من لاطلاس لمتوسط تايغني ب ثمازيغت ؤ ب الدارجة وكيخدًم لالة د لوتار. تزاد محمد مغني فلقبيلة ديال ايت بوحدو ف جوايه ديال خنيفرة ف 1950. اباه كان عسكري د فرانسا فوقت الاستعمار وصيفطوه لمدينة مغنية. ملًي رجع للمغريب، ولاو صحابو وعائلتو تيعيطولو "اومغنية"، اللي تاتعني بالشلحة ولد مغنية. ملًي تقيد محمد فلمدرسة ف 1957 سجلوه بسميت محمد مغنية، ولكن جاتهم مبنتًة، وبدًلوها لمحمد مغني وولاًت مغني رسميا هي لكنيًة د لعائلة. تعلم محمد مغني لوتار مع لوقت حتا ولاً مزيان فيه وبدا تيغني رسميا من 1970. ف 1973، تعتاقل حيث كتب واحد الشعر تيهضر فيه على الضحايا ديال احدات مولاي بوعزة ومشا للحبس فوقت عوام الرصاص. غنا مغني على بزاف د لمواضيع بحال باضاض (لحب) والنوسطالجيا ولفولكور التقليدي ديال زايان (لاطلس لمتوسط).
مدريد

مدريد (ب صبليونية: Madrid) هي لعاصيمة ديال صبانيا و اكبر مدينة فيها. تسيكنو فلمدينة د مدريد تقريبا 3. 3 د لمليون د الناس، ويلا حسبنا النواحي تاهوما تايوصل الرقم ل 6 د لمليون و نص د الناس. مدريد هي رابع اكبر مدينة ف اوروپا مورا باريز و لندن و برلين، و هي اول مدينة سياحية ف صبانيا، جاوها ف 2006 تقريبا 7 د لمليون د السياح. تيسكن لملك د صبانيا ف مدريد و فيها تا لمقر د لحكومة و لبرلمان. تيدوز من مدريد لواد ديال مانثاناريس، و فيها 6 ديال لجامعات، و مطار دولي هو لمطار د مدريد باراخاس.
مديونة

مديونة مدينة مغريبية و جماعة ترابية حضرية كاينة ف اقليم مديونة، جهة دّار لبيضا سطات، ساكنين فيها 22264 واحد، على حسب لاحصاء لعام 2014.
مرابحة

لمرابحة ولا لموراباحا هو كونطرا ديال لابناك لاسلامية (لّي كاتسما ف لمغريب ب لابناك تّشاركية) و لّي هو عملية كاتشري فيها لبنكة لبرودوي لّي محتاجو لكليان و كاتعاود تبيعولو ب زّيادة ديال واحد بقدر ديال رّبح لّي كايتفاهمو عليه.
مراد العلمي

مراد لعلمي (مزيود ف 11 غشت 1952 ف وجدة) هو كاتيب، صحافي، موطرجيم ؤ ؤستاد جاميعي مغريبي معروف بلي تيدافع على الدارجة وتيكتب بيها كتوبا. عندو كاريير د كتر من 35 عام كا موطرجيم، لي طرجم فيها بزاف د لكتوبا واصلين ل 300، سيرتو من لالمانية ل لعربية. حياتو. مراد لعلمي عندو دوكتورا من لجاميعة د ماينتس ف طّرجامة ب تلاتة د لوغات، لي هي لعربية، لفرانساوية ؤ لالمانية، لي خداها ف 1978. ؤ دوكتورا ف لاداب لالماني لقديم من لجاميعة د كولونيا ف 1983. ؤ دوكتورا ف لعولوم د لّوغة ؤ لبلاغة من نفس لجاميعة ف 1989. كان ساكن لعلمي ف المانيا ل مدة د تلاتين عام، قبل مايقرر يرجع ل لمغريب ف مرة ف يوليوز 2008. لمناصب لاكاديمية اللي خدا مراد لعلمي فالمسيرة ديالو كانت: عطاه لماليك محمد ساديس وسام ستيحقاق لوطني من درجة د ضابط. كتوباتو. طرجم مراد العلمي كثر من 100 كتاب مابين من لالمانية ل لعربية، شي 80 كتاب من لالمانية ل لفرانساوية، ؤ ف لمجموع طرجم كتر من 300 كتاب. ؤ الّف 250 قاصيدة د شّيعر ب لالمانية لي نشر لبعض منها ف مجلات المانية. ؤ طرجم عاداد د لمؤلفات لمغريبية من لعربية ل لالمانية، بحال "الخبز الحافي" ديال محمد شكري ؤ "دفنا الماضي" ديال عبد الكريم غلاب. و عاد كتب كتوبا ديالو ب الداريجة. من بين لكتوبا لي خدم عليهم: لالمانية. طرجم من لعربية ل لالمانية: ؤ من لفرانساوية ل لالمانية: